दिल्ली सरकार खांसी से परेशान है. मुख्यमंत्री केजरीवाल की खांसी की तकलीफ बढ़ गई है. खांसी के कारण बदौलत वो गुरुवार को विधानसभा में नहीं जा सके. तमाम कार्यक्रम भी रद्द करने पड़े. इसलिए केजरीवाल दिल्ली से दूर जाकर खांसी का इलाज करवाने की तैयारी कर रहे हैं. दिल्ली सरकार के मुखिया एक बार फिर खांसी से राहत पाने के लिए नेचुरोपैथी करवा सकते हैं.

आम आदमी पार्टी के सबसे खास नेता केजरीवाल खांस-खांस कर बेहाल हैं. सर्दियों ने दस्तक क्या दी, मुख्यमंत्री केजरीवाल की मुश्किलें बढ़ने लगीं. 22 नवंबर को दिल्ली के मुख्यमंत्री गले में मफलर डालकर कार फ्री डे पर साइकिलिंग कर रहे थे. 26 नवंबर को वो खांसी और बुखार की वजह से विधानसभा से गैरहाजिर रहे और अब खबर है कि 5 दिसंबर को सीएम केजरीवाल एक बार फिर नेचुरोपैथी के लिए बंगलुरू जा सकते हैं.

एक साथ कई बीमारियों से घिरे केजरीवाल

इलाज कराने के लिए केजरीवाल बैंगलोर के जिंदल नेचर केयर इंस्टीट्यूट जा सकते हैं. उन्हें क्रॉनिक कफ की समस्या है. क्रॉनिक कफ यानी फेफड़ों में कफ की पुरानी समस्या. इसके अलावा केजरीवाल को डायबिटीज की भी समस्या है. कफ, एलर्जी और डायबिटीज का इलाज नेचुरोपैथी के जरिए होगा. पिछली बार जब केजरीवाल नेचुरोपैथी के लिए बैंगलोर गए थे, तब पार्टी में काफी उथल-पुथल मची थी. योगेंद्र यादव और प्रशांत भूषण को लेकर संगठन में अंदरूनी बगावत के हालात बन रहे थे लेकिन इस बार हालात पहले से बेहतर हैं इसलिए, उम्मीद है कि जिस वक्त केजरीवाल अपनी सेहत ठीक कर रहे होंगे, उस दौरान पार्टी की सेहत भी ठीक रहेगी.

अन्ना के साथ भी गए थे केजरीवाल

इसी साल मार्च में अरविंद केजरीवाल ने बैंगलोर में नेचुरोपैथी करवाई थी. इससे उनको खांसी और डायबिटीज में काफी राहत मिली थी. करीब आठ महीने बाद केजरीवाल की सेहत ने पार्टी और उनके परिवार को चिंता में डाल दिया है क्योंकि, मुख्यमंत्री की पुरानी समस्या उन्हें नए सिरे से परेशान करने लगी है. 2012 में भी केजरीवाल 10 दिनों के लिए नेचुरोपैथी सेंटर गए थे तब अन्ना और केजरीवाल दोनों साथ गए थे.

पिछली बार खर्च हुए थे इतने रुपये

मुख्यमंत्री केजरीवाल की नेचुरोपैथी पर पिछली बार कुल 85 हजार रुपये खर्च हुए थे. एक आरटीआई के मुताबिक ट्रीटमेंट पर 71,925 रुपये खर्च हुए थे. 13,305 रुपये केजरीवाल की हवाई यात्रा पर खर्च किए गए थे. दिल्ली सरकार के मुताबिक 71, 925 रुपये सरकारी खाते से दिए गए थे. जबकि 13,305 रुपये केजरीवाल की ओर से दिए गए थे.

क्या है नेचुरोपैथी?

नेचुरोपैथी शरीर को कुदरती तरीके से स्वस्थ रखने की प्रक्रिया है. नेचुरोपैथी स्वास्थ्य को लेकर कुदरती विज्ञान वाली चिकित्सा है इससे शरीर में मौजूद पांच तत्वों के जरिए सेहत को बेहतर बनाया जाता है. कुदरती तरीके से बिना दवाओं के इलाज किया जाता है. इसमें स्वास्थ्य और रोग के अलग सिद्धांत और अलग इलाज होता है. उन्नीसवीं शताब्दी में यूरोप में नेचुरोपैथी की शुरुआत हुई थी. भारत में कई वेदों में नेचुरोपैथी का ज़िक्र मिलता है.

कई चरणों में होता है इलाज

कुदरती रूप से इलाज के कई फायदे होते हैं. सबसे बड़ा फायदा ये होता है कि किसी भी इलाज का कोई साइड इफेक्ट नहीं होता. क्योंकि, हर तरह से ये प्रक्रिया नेचर के हिसाब से होती है. नेचुरोपैथी में कई चरणों में इलाज किया जाता है. हाईड्रोथेरेपी, मड थेरेपी, नेचर केयर, योग और डाइट चार्ट. नेचुरोपैथी के जरिए शरीर से कई विषैले कीटाणु निकाले जाते हैं. इससे पूरे शरीर की डीटॉक्सिकेशन होता है. इसमें खान-पान की शैली को पूरी तरह प्राकृतिक रखा जाता है. जरूरत पड़ने पर जड़ी-बूटियों के आधार पर इलाज होता है. दवाओं में किसी भी तरह के केमिकल का इस्तेमाल नहीं किया जाता. नेचुरोपैथी के डॉक्टर और केयर टेकर भी अलग होते हैं.. महात्मा गांधी भी नेचुरोपैथी से काफी प्रभावित थे.